Palapye e agetswe matlo a feta masome a matlhano
Kgaolwana potlana ya Palapye mo kgaolong ya Legare e gaufi le go wetsa matlo a Turn Key a le masome matlhano le bosupa. Gantsi matlo ao a agelwa batho fela kwa ntle ga dituelo dipe, ditshenyegelo tsotlhe tse di akaretsang dituelo tsa moagi le di dirisiwa tsa kago ke maikarabelo a puso. Go ya ka mogolwane wa motshwantshi wa moalo wa matlo mo kgaolwaneng potlana ya Palapye, Rre Edward Nakedi matlo a, a simolotswe go agiwa ngogala ka Ngwanatsele, ke dikonteraka tsa mono gae tse di farologaneng di ferabobedi ka seelo sa P45 000 ntlo e le nngwe. Mo kagong e, boradikonteraka ba ne ba filwe sebaka sa kgwedi tse tharo gore ba bo ba weditse matlo, go lebeletswe seemo se bangwe ba neng ba le mogo sone go sena le fa ba latsang tlhogo teng, mme go fitlha jaana ga a ise a wele, le fa mangwe a one e le a a ka tshabelang dipula le diphefo ka a setse a ruletswe. Bo radikonteraka ba ne ba okelediwa nako go fitlhelela kgwedi eno ya tlhakole ele lesome le botlhano gore ba bo ba weditse matlo ao. Matlo a agiwa go remeletswe thata mo goreng motho ka namana a fiwe sone seriti sa bonno se puso e buang ka sone e sa kgale mathe. Rre Nakedi o supile fa motho yo o tla newang ntlo a sekasekiwa pele fela jaaka e le tsamaiso go itsa dikgang tsa gore go agetswe motho ka botsala. Matlo ao, a agilwe mo metseng ya dikgaolo tsa mapalamente a a farologaneng a akaretsa Tswapong Bokone, Mmadinare,Serowe Borwa le Serowe Bokone Botlhaba. Tsholofelo ke gore fa a fetswa , beng ba a neelwe ka bofefo jo bo kgonagalang go lebeletswe seemo se se sa iketlang sa loapi. E rile a latlhela la gagwe mokwaledi wa khansele ya kgaolo potlana ya Palapye Rre Koti Molefi, a re go nnile bonya thata mo kagong ya matlo ao, mo baneng ba patelesega go ntsha ditiro dingwe tsa dikago mo go borakontereka ba ba neng ba lebega ba saletse morago fela thata le yone nako e e okeditsweng baka seke ba e fitlhelele. A re seo ba ne ba se dira ka puisano le ditumelano le dikonteraka ba lebeletse mabaka otlhe a a ka tswang a tsetse go diega ga go wediwa ga tiro eo mo dikgaolong dingwe jaaka kwa Maunatlala. A re gongwe gape ba ne ba imetsa dingwe dikonteraka morwala wa tiro ka go ba neela matlo a mantsi ba sena di dirisiwa tse di lekaneng tiro eo. BOKHUTLO